Ababeyizisebenzi zeIngwebu Breweries Sezilamaviki Ayisikhombisa Zitshengisela
Ababeyizisebenzi zenkampani epheka utshwala eye Ingwebu Breweries bathi bazalala egcekeni lezimota zenkampani le betshegnisela, indingeko zabo zize zilungisiswe
BULAWAYO — Ababeyizisebenzi zenkampani epheka utshwala eye Ingwebu Breweries sebelamaviki ayisikhombisa belala egcekeni lezimota lenkampani ababeyisebenzela njengendlela yokutshengisela ukukhonona kwabo ngokungatholi imali zabo zokutshiya umsebenzi, ibhonasi leholo abalisebenzelayo abangakalitholi. Izisebenzi lezi sezicele umsekeli kamongameli uMnu. Mphelekezela Mphoko angenele ngoba ikhansili yakoBulawayo kunye labakhokheli beIngwebu Breweries sebedlala umacatshelana. Unobhala wenhlanganiso yezisebenzi ezamiswa umsebenzi eIngwebu Breweries, uMnunzana Bekezela Mhlanga uthi sekwehlule ukukhulumisana lomqhatshi sebezakuyaphanyeka udaba lwabo edale lezisebenzi. Kuthi uNkosikazi Nonhlanhla Mnkandla yena uthi lokhe wamiswayo umsebenzi kakaze athole lutho njalo wathenjiswa ukuphiwa inkulunwane ezintathu zamadola-$3,000 efana labasebenza iminyaka edlula eyakhe. “ UNkosazana Nobuhle Nkomo yena ubekhala ngebhonasi kunye leholo lakhe njalo wamiswa umsebenzi ngendlela ezingaqondakaliyo. UNkosikazi Lucy Masuku laye ugcizelele amazwi kaNkosazana Nkomo. " Abafelokazi abanengi labo bayakhala ngokungatholi okungokwabo kunkampani le, eye Ingwebu Breweries bethi lokhe omkabo babhubhayo abakaze bathole usizo lwemali zabomkhabo. UNkosikazi Sipho Sibanda uthi umkakhe umuyi uShadreck Sibanda lokhe watshonayo kakaze athole imali njalo uphilanzima lemuli. Umsekeli kaMayor wedolobho lakoBulawayo, umnumzana Gift Banda walile ukukhuluma ngendaba yezisebenzi zeIngwebu Breweries esezilenyanga ezimbalwa zingaholi kunye lababeyizisebenzi zakhona ethi basamelele impumela yophenyo olwenziwa nguhulumende kumaviki ambalwa adlule. Ababeyizisebenzi zeIngwebu Breweries batshele iStudio 7 ukuba bazalala egcekeni lezimota leli, indingeko zabo zize zilungisiswe ngoba kumgceke ukuba abakhokheli benkampani kunye lekhansili balobuqili ababenza ngemali zabo.